3. การประกอบธุรกิจของแต่ละสายผลิตภัณฑ์

ลักษณะรายได้

รายได้จากนายหน้าและบริการของบริษัทฯ ที่แสดงในงบกำไรขาดทุนของปี 2544, 2543 และ
2542 เท่ากับ 300.38 ล้านบาท 195.36 ล้านบาท และ 174.57 ล้านบาท ตามลำดับ
รายได้ดังกล่าวประกอบด้วยรายได้ค่าบริการสุทธิจากการเป็นนายหน้าตัวแทน
และรายได้การผลิตงานโฆษณาและวิจัย ซึ่งแยกตามสัดส่วนได้ดังนี้

โครงสร้างรายได้จากนายหน้าและบริการ

  --------------------------- ------ -------- -------- -------- -------- -------- -------- --
                              2544                     2543              2542              

                                     ล้านบาท   %        ล้านบาท   %        ล้านบาท   %        

  รายได้จากนายหน้าและบริการสุทธิ          68.65    22.85    62.46    31.97    62.82    35.99    

  รายได้จากการผลิตงานโฆษณา             231.73   77.15    132.90   68.03    111.75   64.01    

  รวมรายได้                           300.38   100.00   195.36   100.00   174.57   100.00   
  --------------------------- ------ -------- -------- -------- -------- -------- -------- --

โครงสร้างสื่อโฆษณา

(หน่วย : ร้อยละ)

  ------------------- ----------------- ----------------- -----------------
  สื่อโฆษณา             2544              2543              2542

  โทรทัศน์              67.56             66.83             73.84

  วิทยุ                 13.49             12.07             14.79

  สิ่งพิมพ์               15.80             15.40             9.30

  ภาพยนตร์             0.64              0.82              0.25

  เอาท์ดอร์             2.51              4.88              1.82

  รวม                 100.00            100.00            100.00
  ------------------- ----------------- ----------------- -----------------

ลักษณะของลูกค้า

ในปี 2544 ลูกค้าของบริษัทฯ แยกตามโครงสร้างของสินค้าดังนี้

งบโฆษณาแยกตามกลุ่มสินค้า

  ----------------------------------------------------- -----------------
  ประเภทสินค้า                                            %

  - อาหารและเครื่องดื่ม                                     26.32

  - เครื่องใช้ส่วนตัว                                        23.28

  - ผลิตภัณฑ์รถยนต์                                         4.79

  - ผลิตภัณฑ์ของใช้ในครัวเรือน                                14.86

  - อุปกรณ์ก่อสร้าง                                         9.69

  - อื่น ๆ                                                21.06

                                                        100.00
  ----------------------------------------------------- -----------------

ลูกค้ารายใหญ่ 10 รายแรก ต่องบโฆษณาทั้งสิ้นของบริษัทฯ ในปี 2544 มีดังนี้

  -------- ---------------------------------------------------- ----------
  อันดับ     ชื่อ                                                   %

  1.       บริษัท สหพัฒนพิบูล จำกัด (มหาชน)                           26.03

  2.       บริษัท ไลอ้อน (ประเทศไทย) จำกัด                          18.42

  3.       บริษัท ปูนซิเมนต์ไทย จำกัด (มหาชน)                         9.32

  4.       บริษัท เอสโซ่ (ประเทศไทย) จำกัด (มหาชน)                  7.09

  5.       บริษัท ไอ.ซี.ซี. อินเตอร์เนชั่นแนล จำกัด (มหาชน)              4.84

  6.       บริษัท บางกอกแอธเลติก จำกัด                              3.38

  7.       บริษัท ควอลิตี้เฮ้าส์ จำกัด (มหาชน)                          3.03

  8.       บริษัท สยามยีเอส เซลส์ จำกัด                              2.65

  9.       บริษัท สหเอเชีย แปซิฟิค จำกัด                              2.63

  10.      บริษัท เบอร์ลี่ยุคเกอร์ เซลล็อกซ์ จำกัด                        2.37

  11.      อื่น ๆ                                                 20.24

           รวม                                                  100.00
  -------- ---------------------------------------------------- ----------

สัดส่วนการขายแก่ลูกค้า 10 รายแรกต่อยอดขายรวมในระยะ 3 ปีที่ผ่านมา

ปี 2544 ปี 2543 ปี 2542

79.76% 81.69% 89.09%

สัดส่วนการขายที่จะขายให้ลูกค้ารายใด > 30% 3 ปีติดต่อกัน

- ไม่มี -

ขั้นตอนการปฏิบัติงานในการประกอบธุรกิจ

การดำเนินธุรกิจหรือให้บริการงานด้านโฆษณาจะมีขั้นตอนที่พอสรุปไดัดังนี้

ฝ่ายบริหารงานลูกค้าจะเป็นตัวกลางในการติดต่อและรับงานจากลูกค้า
จากนั้นจึงประสานงานกับฝ่ายความคิดสร้างสรรค์ ฝ่ายสื่อโฆษณา ฝ่ายวิจัย
เพื่อร่วมกันจัดทำแผนงานโฆษณาให้กับสินค้าที่ลูกค้ามอบหมาย
โดยฝ่ายความคิดสร้างสรรค์จะเป็นผู้เสนอแนวความคิดในการทำชิ้นงานโฆษณาให้กับลูกค้า
ส่วนฝ่ายสื่อโฆษณาจะทำหน้าที่ในการวางแผนเลือกสื่อโฆษณาและซื้อเวลาหรือเนื้อที่เพื่อเตรียมลงโฆษณาทางสื่อต่าง
ๆ

เมื่อลูกค้าอนุมัติแผนงานดังกล่าวแล้ว บริษัทฯ ก็จะเริ่มทำการผลิตชิ้นงานโฆษณาซึ่งมีทั้งที่ผลิตเอง
เช่น ชิ้นงานโฆษณาทางวิทยุ หนังสือพิมพ์ นิตยสาร ฯลฯ หรือชิ้นงานที่ต้องจ้างบริษัทฯ ภายนอกผลิต
เช่น ชิ้นงานโฆษณาทางโทรทัศน์ เมื่อชิ้นงานโฆษณาผลิตเสร็จสมบูรณ์แล้ว
ฝ่ายสื่อโฆษณาจะประสานงานต่อในการนำชิ้นงานโฆษณาออกเผยแพร่ผ่านสื่อโฆษณาต่าง ๆ
ตามที่ได้วางแผนและได้รับการอนุมัติจากลูกค้า
พร้อมทั้งตรวจสอบว่าได้ลงโฆษณาตามสื่อที่ได้สั่งซื้อไว้อย่างถูกต้องหรือไม่

ฝ่ายวิจัยจะติดตามและประเมินผลของงานโฆษณา พร้อมวิเคราะห์และรวบรวมข้อมูลต่าง ๆ
ซึ่งถือเป็นงานอีกส่วนหนึ่งที่จะต้องบริการให้กับลูกค้าอย่างต่อเนื่อง

การตลาดและสภาวะการแข่งขัน

นโยบายและลักษณะการตลาดของผลิตภัณฑ์และบริการที่สำคัญ

จากสภาพเศรษฐกิจที่ยังไม่ฟื้นตัวดีในปี 2544
ได้ส่งผลให้บรรดาเจ้าของสินค้า/บริการเพิ่มความระมัดระวังในการใช้จ่ายเงินด้านโฆษณาประชาสัมพันธ์มากยิ่งขึ้น
และเน้นหนักในเรื่องความคุ้มค่าและประสิทธิภาพในการใช้งบประมาณดังกล่าว

สภาวะดังกล่าวทำให้บริษัทต้องเน้นหนักในเรื่องคุณภาพของงานเพื่อให้เกิดความมั่นใจว่าแผนงานต่าง
ๆ ของบริษัทจะสามารถช่วยให้ลูกค้าบรรลุวัตถุประสงค์ทางด้านการตลาดได้จริง
และเป็นการใช้เงินงบประมาณอย่างคุ้มค่าที่สุด
บริษัทจะไม่เน้นในการแข่งขันด้านราคาเพราะเชื่อว่าการใช้กลยุทธ์ด้านราคาในการแข่งขันจะส่งผลเสียให้กับบริษัทอย่างมีนัยสำคัญ
อันเนื่องมาจากลูกค้ารายอื่น ๆ จะขอลดราคาตาม
อีกทั้งยังส่งผลกระทบต่อวงการธุรกิจโฆษณาในระยะยาวอีกด้วย

ลักษณะของลูกค้า

บริษัทมีลูกค้าที่อยู่ในระดับ Top Ten คิดเป็นสัดส่วนประมาณ 80% ของรายได้ทั้งหมดของบริษัท
โดยมีลูกค้ารายใหญ่สุด 2 รายคือ บริษัท สหพัฒนพิบูล จำกัด (มหาชน) และบริษัท ไลอ้อน
(ประเทศไทย) จำกัด ซึ่งมีสัดส่วนรวมกันประมาณ 45% ของรายได้ทั้งหมดของบริษัท
และยังไม่มีลูกค้ารายไดที่สัดส่วนเกิน 30% ของรายได้ดังกล่าว

กลุ่มลูกค้าเป้าหมายได้แก่กลุ่มบริษัทสินค้าอุปโภค บริโภค
ที่ใช้เงินงบประมาณในการโฆษณาอยู่ในระดับ Top 200 ของประเทศ
และเป็นสินค้า/บริการที่ไม่ซ้ำซ้อนกับสินค้า/บริการของลูกค้าที่บริษัทมีอยู่ในปัจจุบัน

ภาวะการแข่งขัน

สภาวะการแข่งขันในตลาดโฆษณายังคงสูงเหมือนเดิม
การตัดราคาค่าบริการสำหรับการวางแผนและซื้อสื่อโฆษณายังมีอยู่ตลอดเวลา
ซึ่งจะส่งผลเสียต่อธุรกิจสื่อโฆษณาในระยะยาว
ขณะเดียวกันเอเยนซี่โฆษณาก็พยายามที่จะสร้างผลงานให้เป็นที่พอใจของลูกค้า
เพื่อที่จะรักษาลูกค้าให้อยู่กับเอเยนซี่ให้นานที่สุด
ทำให้เอเยนซี่ในปัจจุบันต้องเน้นหนักในเรื่องคุณภาพของงานด้านความคิดสร้างสรรค์มากกว่าในอดีต

การแข่งขันในธุรกิจโฆษณาจะมีลักษณะเป็นการนำเสนอแผนงานโฆษณาแข่งกันในระหว่างเอเยนซี่ที่ได้รับเชิญให้เข้าเสนอผลงาน
ซึ่งปกติมักจะเป็นเอเยนซี่ชั้นนำของประเทศ
โดยลูกค้าจะเป็นผู้ที่ตัดสินใจเลือกเอเยนซี่ที่ชนะในภายหลัง บริษัทโฆษณาชั้นนำดังกล่าวได้แก่ LOWE
Lintas, Ogilvy & Mather, Far East DDB, J. Walter Thomson และ LEO Burnett
ซึ่งจัดได้ว่ามีขนาดและศักยภาพในการแข่งขันที่ใกล้เคียงกันมาก

งานที่ยังไม่ได้ส่งมอบ

- ไม่มี -